Diari Oficial de la Generalitat Valenciana


Sumari del DOGV 9930, del 05-09-2024 (2024/8712)

RESOLUCIÓ de 25 de juliol de 2024, de concessió d’una subvenció a la Federació de Persones Sordes de la Comunitat Valenciana (FESORD-CV) per al foment del multilingüisme en l’àmbit social per a l’any 2024.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9930

Data del DOGV
:   05-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8712

CVE
:   SQGH-X-9944-7108

Data del document
:   25-07-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Descriptors 

:   * ajuda pública
    * mitjans per a discapacitats
    * ajuda als discapacitats
    * ensenyament d'idiomes

La Conselleria d’Educació, Cultura, Universitats i Ocupació de la Generalitat té assignades les competències en matèria d’educació, formació professional reglada i política lingüística, segons el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions (DOGV 9643bis, 19.07.2023). El Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació (DOGV 9661, 14.08.2023), establix que és una funció de la Direcció General d’Ordenació Educativa i Política Lingüística informar, proposar i, si correspon, elaborar els projectes de normes i disposicions relacionats amb la política lingüística, amb la normalització, la promoció i el foment de l’ús del valencià i la gestió del multilingüisme.

El Pla estratègic de subvencions 2024-2027 de la Conselleria d’Educació, Universitats i Ocupació, publicat mitjançant la Resolució de 28 de gener de 2024, de la subsecretària de la Conselleria d’Educació, Universitats i Ocupació (DOGV 9782, 06.02.2024), establix com a part dels objectius estratègics de la Direcció General d’Ordenació Educativa i Política Lingüística la participació directa d’entitats socials en la promoció del multilingüisme, en l’objectiu estratègic 4, «Foment del multilingüisme en l’àmbit social».

La línia S0788, «Foment del multilingüisme en l’àmbit social», del programa pressupostari 422D00, Promoció del valencià i gestió del multilingüisme, dels pressupostos de la Generalitat per a 2024, preveu la subvenció que es regula amb esta resolució, per a la promoció del valencià en l’àmbit d’actuació dels beneficiaris previstos.

L’article 168.1.a de la Llei 1/2015, de 6 de febrer, d’hisenda pública, del sector públic instrumental i de subvencions establix que la concessió de les subvencions previstes nominativament en la llei de pressupostos de la Generalitat es formalitzarà mitjançant una resolució de la persona titular del departament responsable de la gestió de l’ajuda, o mitjançant un conveni. També establix que la resolució de la concessió tindrà el caràcter de bases reguladores de la subvenció i ha de contindre un conjunt d’aspectes que es desenvolupen en esta resolució.

D’altra banda, l’article 9 de la Llei 38/2003, de 17 de novembre, general de subvencions establix que les bases reguladores de cada tipus de subvenció es publicaran en el Butlletí Oficial de l’Estat o en el diari oficial corresponent. Per tant, esta resolució ha de ser objecte de publicació en el *Diari Oficial de la Generalitat Valenciana*  (DOGV).

Per tot això i de conformitat amb la Resolució de 13 d’abril de 2022 (DOGV 9328, 29.04.2022), sobre delegació de competències en determinats òrgans,

RESOLC

*Primer. Objecte, quantia i crèdit a què s’imputa la subvenció*

L’objecte d’esta resolució és la concessió d’una subvenció a la Federació de Persones Sordes de la Comunitat Valenciana per a dur a terme accions de promoció de l’ús del valencià dins del seu àmbit d’actuació des de l’1 de gener de 2024 fins a l’1 de desembre de 2024.

L’import de la subvenció és de 40.000,00 euros. Esta subvenció està prevista en la línia S0788, «Foment del multilingüisme en l’àmbit social», de l’aplicació pressupostària

H35428653.422D00.4, de la Llei 8/2023, de 27 de desembre, de pressupostos de la Generalitat per a l’exercici 2024.

Esta subvenció és una concessió directa, de conformitat amb el punt 1.A de l’article 168 de la Llei 1/2015, de 6 de febrer.

*Segon. Finalitats*

La finalitat d’esta aportació és desenvolupar programes d’activitats, d’interés de la Federació de Persones Sordes de la Comunitat Valenciana (també FESORD-CV) i la Conselleria d’Educació, Cultura, Universitats i Ocupació, per a la promoció de l’ús del valencià, i es destina a cobrir els costos de les accions subvencionables indicades en el resolc tercer.

FESORD-CV col·laborarà amb la Generalitat Valenciana en accions afavoridores de l’ús del valencià dins del seu àmbit d’actuació.

*Tercer. Aplicació*

FESORD-CV durà a terme accions dirigides a difondre i fomentar el coneixement del valencià entre el col·lectiu de persones sordes, a través de metodologies adaptades a les seues necessitats comunicatives, i alhora, a promocionar el coneixement de la llengua de signes entre la resta de la societat.

FESORD-CV durà a terme les següents accions de foment de l’ús del valencià durant l’any 2024, les quals es consideraran accions subvencionables:

a) Cursos de formació en valencià de persones sordes

S’impartiran cursos de formació en valencià dirigits a persones sordes, tenint especial cura en la immersió de l’alumnat sord, en aspectes lingüístics, gramaticals i ortogràfics del valencià, a més d’aspectes culturals i històrics, sempre a través de la llengua de signes com a llengua vehicular, amb la finalitat d’aconseguir una millor integració de les persones sordes en la societat valenciana i poder tindre una comprensió més gran de l’entorn per a construir un futur més plural i integrador.

Els cursos es podran fer de manera presencial o en línia, i hauran d’impartir-se, almenys, un curs del nivell A2 i un curs del nivell B1, si hi ha suficients alumnes. En cas contrari, s’adequaran els nivells a les necessitats formatives en valencià de les persones sordes. La duració mínima del curs ha de ser de 30 hores.

Es prestarà especial atenció a la comprensió lectora d’obres en valencià.

Complementàriament a la realització del curs, l’alumnat ha de comptar amb material de suport i tasques d’ampliació de continguts adequats a les seues necessitats.

b) Accions de divulgació específica sobre aspectes territorials, culturals i socials de la llengua de signes i del valencià

– Jornada de reflexió sobre reglaments i marcs normatius sobre la llengua de signes i la seua aplicació normativa a la Comunitat Valenciana.

c) Fullets divulgatius

Es faran fullets divulgatius sobre la llengua de signes, el valencià i les persones sordes per a difondre’ls, a fi de promoure el respecte per la diversitat lingüística i cultural entre tot l’alumnat.

d) Col·laboració amb la Junta Qualificadora de Coneixements de Valencià (també JQCV)

Es col·laborarà amb la JQCV per a garantir una atenció correcta a la diversitat de les persones sordes inscrites en les proves oficials i per tal de facilitar l’accessibilitat en igualtat de condicions, mitjançant la realització d’entrevistes personalitzades, l’elaboració d’informes sobre necessitats adaptatives i la gestió de recursos de suport necessaris.

e) Assessorament en matèria de llengua de signes

– S’assessorarà i es donarà suport a la Direcció General d’Ordenació Educativa i Política Lingüística en el desenvolupament i en les accions pròpies relacionades amb l’Estratègia valenciana de la llengua de signes i en tots aquells aspectes relatius a la llengua i a la seua presència social.

– Es facilitarà l’accessibilitat de les persones sordes a les activitats organitzades per la Direcció General d’Ordenació Educativa i Política Lingüística, mitjançant la presència de la llengua de signes, siga per mitjà d’intèrprets o a través d’altres professionals qualificats.

*Quart. Obligacions de FESORD-CV*

a) Dur a terme l’activitat que fonamenta la subvenció i justificar-la adequadament, tal com s’indica en esta resolució.

b) Justificar adequadament la subvenció, és a dir, presentar la documentació justificativa, segons indica l’article 13.7 de la Llei 38/2003, de 17 de novembre, general de subvencions (d’ara en avant, Llei general de subvencions).

c) Comunicar a la Conselleria altres ajudes i subvencions obtingudes d’altres organismes, així com la resta dels recursos o ingressos per a la mateixa finalitat. La comunicació haurà d’efectuar-se quan es coneguen les aportacions d’estos i, en tots els casos, abans de la justificació de l’aplicació que s’ha donat als fons percebuts. Si no ha rebut cap altra subvenció, ha de presentar una declaració responsable que ho acredite.

d) Sotmetre’s a les actuacions de comprovació i de control financer que corresponen a la Intervenció General de la Generalitat, a la qual aportarà la documentació que se li requerisca. La mateixa obligació regirà per als tercers relacionats amb la realització de l’activitat.

e) Disposar dels llibres comptables, registres diligenciats i altres documents degudament auditats, en els termes exigits per la legislació mercantil i sectorial, amb la finalitat de garantir l’exercici adequat de les facultats de comprovació i de control.

f) Conservar els documents justificatius de l’aplicació dels fons rebuts, en la mesura que podran ser objecte de les actuacions de control i de comprovació.

g) Acreditar, abans de la proposta de pagament de la subvenció, que està al corrent de les obligacions tributàries i de la Seguretat Social, tal com indiquen els articles 14.1.e i 34.5 de la Llei general de subvencions i l’article 171 de la Llei 1/2015, de 6 de febrer.

h) Reintegrar els fons percebuts en els supòsits indicats en l’article 37 de la Llei general de subvencions i en esta resolució.

i) Fer la publicitat adequada del caràcter públic del finançament de la conselleria, d’acord amb el que establix l’article 18.4 de la Llei 38/2003, de 17 de novembre, general de subvencions, fent constar que les activitats es fan amb el finançament concedit mitjançant esta resolució i la col·laboració d’esta conselleria amb el text: «Amb la col·laboració de la Conselleria d’Educació, Cultura, Universitats i Ocupació de la Generalitat». Complir, així mateix, amb les obligacions en matèria de transparència a què fa referència l’apartat 14 d’esta resolució.

j) Adequar-se a la normativa lingüística oficial de l’Acadèmia Valenciana de la Llengua, d’acord amb el que disposa l’article 5 de la Llei 7/1998, de 16 de setembre, de la Generalitat Valenciana, de creació de l’Acadèmia Valenciana de la Llengua, i observar els criteris lingüístics de l’Administració de la Generalitat vigents, de conformitat amb l’article 5 del Decret 61/2017, de 12 de maig, del Consell, pel qual es regulen els usos institucionals i administratius de les llengües oficials en l’Administració de la Generalitat.

k) Ajustar-se en les actuacions de promoció de l’ús del valencià a les directrius de la Conselleria d’Educació, Cultura, Universitats i Ocupació, la qual podrà supervisar-les en qualsevol moment.

l) L’entitat beneficiària tindrà les obligacions disposades en l’article 14 de la Llei general de subvencions.

2. L’incompliment de les obligacions anteriors serà causa de l’exigència de les responsabilitats o sancions corresponents, segons la legislació vigent, i si és procedent, s’aplicaran les mesures previstes en l’apartat h d’este resolc.

*Quint. Normativa aplicable i requisits*

Esta subvenció es regix per la normativa vigent en matèria de subvencions lliurades amb càrrec als fons públics: la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i el Reial decret 887/2006, de 21 de juliol, pel qual s’aprova el Reglament de la Llei 38/2003.

Amb anterioritat a la concessió, FESORD-CV ha acreditat estar al corrent en el compliment de les seues obligacions tributàries i amb la Seguretat Social, i així mateix ha presentat una declaració responsable sobre el compliment dels requisits per a obtindre la condició de beneficiari que establix l’article 13 de la Llei general de subvencions.

L’entitat beneficiària ha de manifestar, en el termini de 15 dies hàbils a partir de la publicació d’esta resolució en el Diari Oficial de la Generalitat Valenciana, la seua conformitat amb la concessió i les bases reguladores de la subvenció. La Direcció General d’Ordenació Educativa i Política Lingüística ha d’instrumentar el procediment per a rebre esta manifestació de conformitat i, si és el cas, requerir a l’entitat beneficiària perquè l’esmene, atenent el que s’establix en l’article 68 de la Llei 39/2015, d’1 d’octubre, del procediment administratiu comú.

*Sext. Concurrència de subvencions*

En aplicació de l’article 19.3 i 19.4 de la Llei general de subvencions, tota alteració de les condicions que es tenen en compte per a la concessió de la subvenció i, en tot cas, l’obtenció concurrent de subvencions, ajudes, ingressos o recursos, podrà donar lloc a la modificació de la resolució de la concessió.

Esta subvenció és compatible amb altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d’organismes internacionals.

L’import de les subvencions en cap cas podrà ser de tal quantitat que, aïlladament o en concurrència amb subvencions o ajudes d’altres administracions públiques, altres ens públics o privats, o altres ingressos, supere el cost de l’activitat que ha de fer el beneficiari.

No és aplicable a esta subvenció l’article 107, apartat 1, del Tractat de funcionament de la Unió Europea (d’ara en avant, TFUE), atés que la subvenció va dirigida a una entitat que fa activitats de foment de l’ús del valencià, com a conservació del patrimoni cultural europeu, i que per la seua incidència d’àmbit eminentment local i per l’escàs import de l’ajuda, no hi ha un falsejament de la competència que afecte els intercanvis comercials entre estats membres, de conformitat amb l’apartat 3.d de l’article 107 del TFUE.

*Sèptim. Causes de reintegrament*

1. En aplicació de l’article 37 de la Llei general de subvencions, serà procedent el reintegrament en els casos següents:

a) Obtenció de la subvenció havent falsejat les condicions ací requerides o havent-ne ocultat alguna que ho hauria impedit.

b) Incompliment total o parcial de l’objectiu o de l’activitat, o la no adopció del comportament que fonamente la concessió de la subvenció.

c) Incompliment de l’obligació de justificació, o justificació insuficient, en els termes establits en l’article 30 de la Llei general de subvencions i en les normes indicades en esta resolució.

d) Incompliment de l’obligació de fer difusió de la col·laboració de la Conselleria d’Educació, Cultura, Universitats i Ocupació.

e) Resistència, excusa, obstrucció o negativa a les actuacions de comprovació i control financer previstes en la legislació vigent, així com incompliment de les obligacions comptables, registrals o de conservació de documents quan se’n derive la impossibilitat de verificar la utilització que es fa dels fons percebuts, el compliment de l’objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d’organismes internacionals.

f) Incompliment de l’obligació de fer l’activitat subvencionada.

g) Incompliment de les obligacions del beneficiari, diferents dels anteriors, quan se’n derive la impossibilitat de verificar l’ús donat als fons percebuts, el compliment de l’objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d’organismes internacionals.

h) L’adopció, en virtut del que s’establix en els articles 87 a 89 del Tractat de la Unió Europea, d’una decisió de la qual es derive una necessitat de reintegrament.

2. En el cas que no es justifique la totalitat de la quantitat concedida en concepte de subvenció, correspondrà reintegrar la part proporcional no justificada.

*Octau. Subcontractació*

L’entitat beneficiària podrà subcontractar, per l’import total o parcial de la subvenció, el 100 % de la realització de l’activitat subvencionada, segons el que s’indica en l’article 29.2 de la Llei general de subvencions.

*Nové. Justificació*

9.1. El termini de presentació de la documentació justificativa acaba l’1 de desembre de 2024. Si la documentació no es presenta dins del termini, s’entendrà que es renuncia a l’ajuda i que la subvenció queda sense efecte, sense perjuí de les sancions que puguen correspondre d’acord amb el que s’establix en els articles 52 i següents de la Llei general de subvencions.

Per a la justificació dels gastos subvencionables, cal seguir el que es disposa en els articles 30 i 31 de la Llei general de subvencions.

9.2. Per a justificar adequadament la subvenció, cal presentar un compte justificatiu, que constarà de la documentació següent:

a) Memòria de l’activitat en la qual constaran les dades referents a les activitats i accions afavoridores de l’ús del valencià dutes a terme dins del seu àmbit d’actuació, i es justificarà el caràcter no contractual d’estes.

b) La relació dels gastos i la fotocòpia compulsada de les factures, o documents de valor probatori equivalent, corresponents als gastos realitzats i pagats amb anterioritat a la finalització del termini del període de justificació, l’import dels quals haurà de ser igual o superior al pressupost total de les activitats previstes.

c) Si és procedent, una relació detallada d’altres ingressos o subvencions que hagen finançat l’activitat subvencionada, que indique l’import i la procedència d’estos, i també l’aplicació que s’ha donat a cada quantitat aportada.

d) Si és el cas, la carta de pagament de reintegrament en el cas de romanents no aplicats, així com dels interessos que se n’hagen derivat.

Pel que fa als documents acreditatius dels pagaments a les persones creditores, com a justificants de pagament s’admetran resguards de transferència (si engloba diverses factures, se n’haurà d’aportar una relació detallada), així com xecs i pagarés, en els termes següents:

1) Si la forma de pagament és una transferència bancària, esta es justificarà mitjançant el resguard de l’orde de càrrec, i haurà de figurar en el concepte de la transferència el número de factura o, si no n’hi ha, el concepte abonat.

2) Si la forma de pagament és el xec o el pagaré, el document justificatiu consistirà en un rebut, firmat i estampillat per la persona o l’entitat proveïdora, que haurà d’especificar la factura o la documentació justificativa del gasto a què correspon el pagament i la seua data, el número i la data del xec o, si és el cas, la del venciment del pagaré, i haurà d’aparéixer, davall de la firma, el nom i el número del NIF de la persona que firma.

A la forma de pagament contemplada en els dos punts anteriors, s’ha d’adjuntar una còpia de l’extracte bancari del càrrec en el compte corresponent a l’operació justificada.

Així mateix, l’entitat beneficiària haurà d’acreditar, per mitjà d’una certificació expedida per l’òrgan competent, davant de l’òrgan gestor de la subvenció regulada en esta resolució, els punts següents:

a) Que els fons s’han destinat a efectuar l’activitat per a la qual s’hagen concedit.

b) Que la documentació original acreditativa del gasto efectuat i efectivament pagat es troba en les seues dependències, a la disposició de l’òrgan gestor de la subvenció, de la Intervenció General de la Generalitat i de la Sindicatura de Comptes.

FESORD-CV utilitzarà exclusivament els mitjans electrònics facilitats pels servidors d’informació de la Generalitat, de conformitat amb el que es preveu en el Decret 220/2014, de 12 de desembre, del Consell, pel qual s’aprova el reglament d’administració electrònica de la Comunitat Valenciana.

9.3. La comprovació material de la realització efectiva de l’activitat es durà a terme en el moment de la justificació, en què, a més de la documentació justificativa que especifica l’apartat anterior, també s’aportarà el material que acredite la realització de les activitats subvencionades, com ara el material multimèdia de les accions de divulgació, mostres dels fullets divulgatius, una memòria respecte de la col·laboració amb la Junta Qualificadora de Coneixements de Valencià, i de les accions d’assessoria en matèria de llengua de signes i qualsevol material que permeta acreditar la realització de l’activitat.

*Dècim. Forma de pagament*

La subvenció es concedix per mitjà d’esta resolució de manera directa, sense concurrència competitiva, d’acord amb l’article 168.1.A de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

L’entrega de la subvenció es produirà a partir del moment en el qual FESORD-CV justifique adequadament la realització de les activitats.

En el cas que es justifiquen gastos per un import que no siga igual o superior a la subvenció concedida, es minorarà la subvenció proporcionalment als gastos efectivament justificats.

El pagament ha d’efectuar-se, per mitjà d’una transferència en el compte bancari que l’entitat beneficiària haja determinat, una vegada rebuda la justificació i s’haja acreditat que l’entitat està al corrent del pagament de les seues obligacions tributàries i amb la Seguretat Social.

En el cas que el compte bancari de l’entitat no estiga donat d’alta en la Generalitat, o calga modificar-ne les dades, l’entitat haurà de donar d’alta les seues dades en el sistema PROPER, en compliment de l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i la Resolució de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana. L’enllaç al sistema PROPER és:

<<https://www.gva.es/va/inicio/procedimientos?id_proc=22971>.>

*Onzé. Mètode general de control*

La Direcció General d’Ordenació Educativa i Política Lingüística ha d’exercir el control administratiu a través de la revisió de la documentació justificativa presentada amb la finalitat de confirmar l’execució correcta de l’actuació subvencionada. I també ha de dur a terme el control material amb l’avaluació de la memòria de nivell d’execució a què es fa referència en l’apartat segon del punt nové d’esta resolució i, a més, amb les inspeccions que es consideren necessàries en la seu de l’entitat beneficiària, que, considerant les disponibilitats tecnològiques d’esta, pot substituir-se per altres procediments, com ara vídeos, fotografies geoetiquetades o datades i altres mitjans de prova en format electrònic que garantisquen la realització adequada de l’activitat subvencionada.

Tot això, d’acord amb el que s’establix en els articles 165. 1.j i 169 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Dotzé. Compatibilitat amb la Unió Europea*

D’acord amb l’article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, esta resolució no requerix la notificació a la Comissió Europea perquè no s’aplica l’article 107, apartat 1, del Tractat de funcionament de la Unió Europea, atés que la subvenció va dirigida a una entitat que fa activitats de foment de l’ús del valencià, com a conservació del patrimoni cultural europeu, i que, per la seua incidència i per l’escàs import de l’ajuda, no hi ha cap falsejament de la competència que afecte els intercanvis comercials entre estats membres.

*Tretzé. Protecció de dades personals*

1. La gestió de la subvenció concedida per mitjà d’esta resolució comporta el tractament de dades de caràcter personal, especialment en la fase de justificació, per la qual cosa s’apliquen les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques sobre el tractament de dades personals i a la lliure circulació d’estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que preveu l’article 13 de l’RGPD, la informació bàsica en matèria de protecció de dades és la següent:

– Té la condició de responsable del tractament la Conselleria d’Educació, Cultura, Universitats i Ocupació. Av. de Campanar, 32. 46450 València. Adreça electrònica: [<rcliflsdhoslbiygdeugvkru@psh.zf>](mailto:%6Laygsdypunxkwatkisjfmxrbs@okw.dt%3E).

– La finalitat per al tractament de dades personals és gestionar la subvenció concedida en les diferents fases de tramitació.

– Les persones interessades en este tractament tenen dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l’enllaç següent: [<http://sede.gva.es/va/proc19970>](https://gvaes-my.sharepoint.com/personal/marques_mjo_gva_es/Documents/Escritorio/%3Chttps:/sede.gva.es/va/inicio/procedimientos?id_proc=19499%3E).

– Per a més informació, es pot consultar el registre d’activitat de tractament denominat “Ajudes, beques i subvencions”, accessible en la pàgina web <www.ceice.gva.es/va/registre-de-tractament-de-dades>.

3. Quan la persona que actue en nom de l’entitat beneficiària aporte dades de caràcter personal de terceres persones en el procediment administratiu, tindrà l’obligació d’informar dels aspectes següents:

– La comunicació d’estes dades a l’Administració per al tractament en l’àmbit de les competències pròpies i d’acord amb les finalitats del procediment.

– La possibilitat que l’Administració faça consultes relacionades amb les dades per a comprovar-ne, entre altres aspectes, la veracitat. Si una llei requerix per a esta consulta l’autorització de la persona les dades de la qual s’han de consultar, la persona sol·licitant, o qui la represente legalment, ha d’haver recaptat esta autorització, que estarà disponible a petició de l’Administració en qualsevol moment.

– La possibilitat i la manera d’exercir els drets d’accés, rectificació, supressió, limitació del tractament o oposició que té en relació amb el tractament de les dades personals.

*Catorzé. Transparència, subministrament d’informació i dades obertes*

1. L’entitat haurà de complir les obligacions en matèria de transparència i de publicitat activa, de conformitat amb el que disposa l’article 3 de la Llei 19/2013, de 9 de desembre, de transparència, accés a la informació pública i bon govern, i la Llei 1/2022, de 13 d’abril, de transparència i bon govern de la Comunitat Valenciana, sense perjuí de les obligacions que establix l’article 14 de la Llei general de subvencions i una altra legislació aplicable.

L’entitat beneficiària que tinga la condició d’entitat privada haurà de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

a) Perceba durant el període d’un any ajudes o subvencions públiques en una quantia superior a 100.000 euros.

b) Perceba durant el període d’un any natural alguna ajuda o subvenció de les entitats públiques de la Comunitat Valenciana que arreplega l’article 3 de la Llei 1/2022, en una quantia superior a 50.000 euros.

c) Les ajudes o subvencions percebudes representen, almenys, el 40 % del total dels ingressos anuals, sempre que arriben, com a mínim, a la quantitat de 5.000 euros.

En particular, haurà de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. La publicació es farà a través de la pàgina web de l’entitat o bé a través de la plataforma TEP – Transparència Entitats Privades, de GVA Oberta, a la qual es pot accedir en <gvaoberta.gva.es/tep>.

Esta informació s’ha de publicar a partir de l’any següent a aquell en què s’hagen superat els llindars establits i s’ha de mantindre publicada durant, almenys, quatre anys naturals.

2. Sense perjuí de les obligacions que preveu l’apartat anterior, l’entitat beneficiària haurà de fer la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es faça de l’activitat subvencionada.

3. L’entitat beneficiària de la subvenció estarà obligada a subministrar a la Conselleria d’Educació, Cultura, Universitats i Ocupació, amb un requeriment previ, tota la informació que siga necessària perquè esta complisca les obligacions que preveu la Llei de transparència. Una vegada transcorregut el termini conferit en el requeriment sense que este s’haja atés, podrà acordar, amb advertiment i audiència previs a l’entitat beneficiària, la imposició de multes coercitives en els termes que preveu l’article 5 de la Llei 1/2022.

4. Els nous conjunts de dades que es generen per la formalització i el desenvolupament de la subvenció atorgada per l’Administració de la Generalitat s’han de disposar, sempre que siga possible, com a conjunt de dades obertes.

*Quinzé. Efectes i recursos*

Esta resolució tindrà efectes des del dia de la publicació en el *Diari Oficial de la Generalitat Valenciana.*

De conformitat amb el que s’establix en els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, esta resolució, que posa fi a la via administrativa, pot ser objecte de recurs, potestativament, de reposició, o bé es pot plantejar directament un recurs contenciós administratiu en els terminis corresponents i davant dels òrgans que s’indiquen a continuació:

a) El recurs potestatiu de reposició ha d’interposar-se davant del conseller d’Educació, Cultura, Universitats i Ocupació en el termini d’un mes a comptar des de l’endemà de la publicació d’esta resolució en el DOGV.

b) El recurs contenciós administratiu s’ha d’interposar davant del Tribunal Superior de Justícia de la Comunitat Valenciana en el termini de dos mesos a comptar des de l’endemà de la publicació d’esta resolució en el DOGV. Si s’ha interposat el recurs de reposició, no es pot interposar este recurs fins que no s’haja resolt expressament o s’haja produït la desestimació presumpta del recurs de reposició.

  

València, 25 de juliol de 2024

(p. d. Resolució 13.04.2022; DOGV 9328, 29.04.2022)

Daniel McEvoy Bravo

Secretari autonòmic d’Educació